भारतीय रिजर्व बैंक ने 19 अगस्त 2015 को अपने एक आदेश के द्वारा 11 पेमेंट बैंक या भुगतान बैंक की स्वीकृत प्रदान कर दी। असल में भुगतान बैंक या पेमेंट बैंक कुछ विशेष प्रकार के बैंक होते हैं जिन्‍हें वास्‍तविक बैंक के मुकाबले कुछ सीमित बैंकिंग क्रियाकलाप की अनुमति होती है जैसे ये बैंक ग्राहकों से जमा ले सकते हैं किंतु लोन नहीं दे सकते या‍नि पेमेंट बैंक संपूर्ण बैंक तो नहीं होंगे लेकिन आम जनता व गरीब जनता से जुड़ी लगभग तमाम वित्तीय सेवाएं दे सकेंगे। कर्ज देने को छोड़ कर, मोटे तौर पर ये पेमेंट बैंक छोटे बचत खाता खोल सकेंगे। प्रवासी मजदूरों के लिए पैसा भेजने या स्वीकार करने का काम कर सकेंगे और कम आय वर्ग वाले समूहों और असंगठित क्षेत्र के कामगारों को वित्तीय सेवा पहुंचाने का काम प्रमुख तौर पर करेंगे। इनके जरिये शुरुआत में एक ग्राहक से अधिकतम एक लाख रुपये का लेनदेन ही किया जा सकेगा। एटीएम व डेबिट कार्ड तो ये जारी करेंगे लेकिन क्रेडिट कार्ड जारी करने की इन्हें अनुमति नहीं मिलेगी।